Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 141/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

ANSØGNING OM REGISTRERING: ARTIKEL 5

BOB ( ) BGB (x)

Nationalt sagsnummer: 05117

1. Medlemsstatens ansvarlige myndighed: Det Forenede Kongerige

Navn: Department for Environment, Food and Rural Affairs

Tlf. (44-207) 238 66 87

Fax (44-207) 238 56 71

2. Ansøgende sammenslutning: 2.1. Navn: The Arbroath Fish Processors Association

2.2. Adresse: The Grange

Inverkeilor by Arbroath

Angus

DD11 4UU

Scotland

2.3. Sammensætning: producent/forarbejdningsvirksomhed (x) andet ( )

3. Produktets art: Fersk fisk, bløddyr, skaldyr og fiskevarer -- kategori 1.7

4. Varespecifikation

(sammenfatning af betingelserne i artikel 4, stk. 2)

4.1. Navn: Arbroath Smokies

4.2. Beskrivelse: Arbroath Smokies er navnet på hele, rensede torsk uden hoved, der er varmrøget i Arbroath efter den produktionsmetode, som er beskrevet nedenfor. Fiskene vejer 350-550 g og sælges parvis efter forarbejdning. Farven er mørkgylden til mellembrun udvendigt og flødefarvet indvendigt. De er tørre udvendigt og fugtige og saftige indvendigt, og kødet flager og fjernes let fra benene. Fiskene har en meget behagelig og mild fiskesmag, og de smager let af røg og salt.

4.3. Geografisk område: En kystkorridor, der ligger i et område med en radius på højst 8 km fra rådhuset i Arbroath, og som strækker sig til kommunen West Mains i nord og kommunen East Haven i syd.

4.4. Bevis for oprindelse: Arbroath Smokies, som de nu kaldes, kendes først fra den lille fiskerlandsby Auchmithie, der ligger ca. 3 mil nord for Arbroath i grevskabet Angus i Skotland. Landsbyen selv er første gang nævnt i arkiverne i det gamle kloster i Arbroath i 1434, og landsbyens oprindelse menes at være oldnordisk fra den periode, da skandinaviske vikinger bosatte sig på den skotske kyst for ca. 1000 år siden. Den skandinaviske tilknytning er vigtig for traditionen med at varmrøge fisk, da det vides, at varmrøgning dengang var en metode til at konservere fisk i Skandinavien, som vikingerne tog med sig til landsbyen.

Historien om, hvordan Smokies kom til Arbroath fra Auchmithie er veldokumenteret. I 1705 begyndte indbyggerne i Auchmithie at flytte sydpå til Arbroath, hvor byrådet forsøgte at tiltrække fiskere, som skulle hjælpe det skrantende fiskeri. Fiskerne havde tidligere levet som livegne, men i 1830 var denne praksis ophørt, og fiskerne i Auchmithie kunne flytte, som de ville. Byrådet i Arbroath tilskyndede fiskerne og deres familier til at flytte til byen ved at tildele dem deres egne kvarterer. I 1920 var størstedelen af fiskerne i Auchmithie flyttet til Arbroath, hvor de optog det meste af havnearealet.

Med fototeknikkens opfindelse i det nittende århundrede kunne der nu fremlægges billedbeviser for røgeriernes eksistens og omfang i Arbroath området. Det forhold, at så mange af de nuværende producenter kan spore deres rødder tilbage gennem tidligere generationer til oprindelsen af Arbroath Smokies, viser, hvordan de færdigheder, der er nødvendige for at udføre røgningen, er blevet overdraget fra generation til generation.

Inspektionsprocedurerne omfatter mindst følgende:

- hver producent skal være optaget i det producentregister, der føres af Arbroath Fish Processors Association og det udpegede inspektionsorgan

- råvarerne (torsk) stammer fra fiskerfartøjer, der lander fisken på officielt udpegede fiskemarkeder i Skotland; register over alle indkøb skal føres

- kontrol af de skriftlige oplysninger udføres af det udpegede inspektionsorgan.

4.5. Fremstillingsmetode: De indkøbte fisk renses, hovederne fjernes og fiskene lægges i lag i beholdere med tørsalt for at reducere vandindholdet, øge smagen og hærde skindet. I løbet af saltningsprocessen samles fiskene parvis efter størrelse og deres haler bindes sammen. Når saltningen er afsluttet, skylles fiskeparrene, og de hænges til tørre. Denne proces hærder skindet yderligere og forhindrer, at fiskene revner, når de opvarmes over røgeilden.

Røgebeholderen (kaldet "barrel") gøres klar. Klodser af bøge- og egetræ anbringes i bunden, antændes og skaber en kraftig ild.

Røgeprocessen består af tre faser:

i) fiskene anbringes på trekantede stænger over beholderen og tildækkes, hvad der får ilden til at gå ud

ii) på grund af heden afgiver fiskene vand, der falder på den åbne ild og skaber høj fugtighed; denne hede og fugtighed koger og farver fiskene

iii) fiskene er gennemdampet efter 45-60 minutter. Vejret og træets tørhed indvirker på røgetiden, og den dygtige røger kan afgøre, hvornår fiskene er gennemrøget og parate.

Når processen er afsluttet, og fiskene er gennemrøget, fjernes de fra beholderen, men forbliver på stængerne, og de køler af. Når de er afkølede, er de færdige til spisning.

4.6. Tilknytning: De karakteristiske kendetegn for Arbroath Smokies er knyttet til det geografiske område på grundlag af tradition, ry, røgeprocessen (stort set uændret siden det 19. århundrede) og færdighederne hos de mennesker, der deltager i processen. Færdighederne er blevet overført fra generation til generation.

Traditionerne og processen kan klart bevises og føres tilbage til slutningen af det 19. århundrede. Dengang fandtes der naturligvis hverken køleudstyr eller nedisningsmuligheder. Hvis man ville konservere fisk og andre fordærvelige varer, var det nødvendigt at salte, tørre eller røge produkterne eller kombinere disse metoder.

Fiskersamfundene levede dengang i stor fattigdom og med stramme geografiske begrænsninger. For at kunne overleve måtte man dyrke jorden eller fange fisk i havet, og hvad man kunne undvære, solgte man for at øge indtægterne. I tidens løb rejste fiskere og deres koner til nærliggende områder for at sælge fisk, og dermed bredte de røgede fisks gode ry sig uden for den nærmeste omegn.

Røgningen er forskellig fra den, der anvendes for kippers og Finnan Haddock, der koldrøges og behøver yderligere tilberedning. Arbroath Smokies er varmrøgede som beskrevet ovenfor, og de udsættes for en kort men ret intens ophedning. Det betyder, at røgningen kræver gode færdigheder, som erhverves over en årrække.

Denne i sandhed traditionelle proces er nu alment forbundet med Arbroath og er en af de vigtigste årsager til, at besøgende kommer til byen.

4.7. Kontrolinstans Navn: Trading Standards Office

Environmental and Consumer Protection Department

Angus Council

Adresse: 12 Hill Terrace

Arbroath

Angus

Scotland

Kontrolorganet er et offentligt organ, der overholder principperne i standarden EN 45 011.

4.8. Mærkning: Det godkendte BGB-symbol vil blive anvendt på salgssteder og eventuelle emballager for produktet.

4.9. Krav i nationale bestemmelser: -

EF-nr.: UK/00227/02.02.21.

Dato for modtagelse af den fuldstændige ansøgning: 26. marts 2003.